ITEL-ICN เปิดข่าวดี! ชนะประมูลงานกฟน.มูลค่า 414.36 ลบ. คาดเซ็นสัญญาปลายปีนี้
ITEL-ICN เปิดข่าวดี! ชนะประมูลงานกฟน.มูลค่า 414.36 ลบ. คาดเซ็นสัญญาปลายปีนี้
12 ธ.ค. 2561

บริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยว่า บริษัท และบริษัท อินฟอร์เมชั่น แอนด์ คอมมิวนิเคชั่น เน็ทเวิร์คส จำกัด (มหาชน) หรือ ICN ในนาม “กิจการค้าร่วมอินเตอร์ลิ้งค์ และ ไอซีเอ็น” ได้เข้าร่วมประมูลงานกับการไฟฟ้านครหลวง (กฟน.) ในงานจ้างระบบสื่อสารรองรับงาน DMS ตามเอกสารประกวดราคาจ้างด้วยวิธีประกวดราคาอิเล็กทรอนิกส์ (e-bidding) เลขที่ ID1-4503-TGZ มูลค่างานทั้งสิ้น 414.36 ล้านบาท รวมภาษีมูลค่าเพิ่ม
โดยกิจการค้าร่วมอินเตอร์ลิ้งค์ และ ไอซีเอ็น ได้ชนะการประกวดราคา โดยเสนอราคาต่ำสุดและคาดว่าจะได้ลงนามสัญญาจ้างในเดือน ธ.ค.61 และมีกำหนดแล้วเสร็จภายใน 270 วันนับจากวันลงนามในสัญญา
ทั้งนี้ การแบ่งสัดส่วนการดำเนินโครงการของบริษัท จะมีมูลค่างานทั้งสิ้น 276.4 ล้านบาท รวมภาษีมูลค่าเพิ่ม และสัดส่วนการดำเนินโครงการของ ICN มีมูลค่างานทั้งสิ้น 137.96 ล้านบาท รวมภาษีมูลค่าเพิ่ม
ด้านราคาหุ้น ITEL ณ เวลา 10.21 น. อยู่ที่ระดับ 3.62 บาท บวก 0.06 บาท หรือ 1.69% สูงสุดที่ระดับ 3.62 บาท ต่ำสุดที่ระดับ 3.62 บาท มูลค่าการซื้อขาย 0.16 ล้านบาท
ขณะเดียวกัน ราคาหุ้น ICN อยู่ที่ระดับ 1.90 บาท บวก 0.03 บาท หรือ 1.60% สูงสุดที่ระดับ 1.92 บาท ต่ำสุดที่ระดับ 1.90 บาท มูลค่าการซื้อขาย 0.29 ล้านบาท